“โจแอนน์ อู่” ชี้ จีนเผยตัวเลขผู้ติดเชื้อไวรัสโคโรนาในไต้หวันต่อ WHO คลาดเคลื่อนเกินจริง
"โจแอนน์ อู่" ชี้ จีนเผยตัวเลขผู้ติดเชื้อไวรัสโคโรนาในไต้หวันต่อ WHO คลาดเคลื่อนเกินจริง
6 ก.พ. 2563

กระทรวงต่างประเทศไต้หวันเปิดเผยว่า เมื่อวันอังคารที่ผ่านมาองค์การอนามัยโลก (WHO) ได้รายงานยอดผู้ติดเชื้อไวรัสโคโรนาในไต้หวันมีจำนวน 13 ราย แต่ในความเป็นจริง ณ ขณะนั้นมีผู้ติดเชื้อในไต้หวันอยู่เพียงแค่ 10 ราย และจนถึงปัจจุบัน ยอดผู้ติดเชื้อในไต้หวันอยู่ที่ 11 รายเท่านั้น
ด้าน โจแอนน์ อู่ โฆษกกระทรวงต่างประเทศไต้หวัน เปิดเผยในการแถลงข่าวว่า สาเหตุสำคัญของปัญหานี้ก็คือ จีนได้ให้แจ้งข้อมูลที่ผิดพลาดให้กับ WHO
“นี่เป็นข้อมูลที่ไม่ตรงความจริงซึ่งจีนได้รายงานต่อ WHO และทำให้เกิดปัญหาขึ้นมา” โฆษกกระทรวงต่างประเทศไต้หวันระบุ
ทั้งนี้ การรายงานยอดผู้ติดเชื้อในไต้หวันต่อ WHO ต้องดำเนินการผ่านจีน เนื่องจากไต้หวันไม่ได้รับการรับรองให้มีสถานะเป็นประเทศ และไม่สามารถเข้าเป็นสมาชิกขององค์กรระหว่างประเทศได้ เพราะถูกคัดค้านจากจีน โดยจีนยืนยันว่าไต้หวันเป็นส่วนหนึ่งของจีนมาโดยตลอด